A Magyar Ügyvédi Kamara Szakmai Bizottsága (továbbiakban: SZB) Ügyrendje

Bevezetés

Az ügyvédi tevékenységről szóló 2017. évi LXXVIII. törvény (Üttv.) 144. §(3) bekezdése szerint az ügyvédi kamara az ügyvédi tevékenység gyakorlására jogosultak (továbbiakban: átfogóan: ügyvéd, ügyvédek) szakmai irányításával, érdekképviseletével, az ügyvédi tevékenységgel összefüggő jogügyletek biztonságával kapcsolatos, valamint az alapszabályában meghatározott közfeladatokat látja el. Az Üttv. 1. § (3) bekezdése szerint az ügyvédi tevékenység gyakorlójának az ügyvédi tevékenységet lelkiismeretesen, a legjobb tudása szerint, a jogszabályok megtartásával kell gyakorolni. Az ügyvédi hivatás etikai szabályairól és elvárásairól szóló 6/2018. (III. 26.) MÜK Szabályzat is utal rá 3.1.2. pontjában, hogy az ügyvéd ügyfelének képviseletét és a számára nyújtott tanácsadást lelkiismeretesen és gondosan köteles teljesíteni, 8.9. pontjában pedig, hogy a védő a legjobb tudása és lelkiismerete szerint jár el ügyfele érdekében. *A SZB az ügyvédek és a MÜK ezen kötelezettségeiknek való megfelelését segíti, olyan általános, kisegítő jellegű, a többségi véleményt tükröző, de nem kötelező szakmai álláspontok koordinálásában és megjelenítésében működik közre, amelyek elősegíthetik az ügyvédi minőségbiztosítással összefüggő kamarai célok elérését.*

A MÜK Alapszabálya VIII.2. g) pontjában a SZB-t a MÜK állandó bizottságaként nevesíti. Az Alapszabály VII.25. pontja szerint a SZB feladata, hogy **az ügyvédi tevékenység gyakorlása során visszatérően előforduló, válaszokat igénylő helyzetekben követendő eljárásra általában irányadó, de normatívának nem minősülő, a Magyar Ügyvédi Kamara Elnöksége által elfogadásra kerülő szakmai álláspont megfogalmazásához tervezeteket készítsen**.

A Szakmai Bizottság a MÜK Alapszabály VII.10. pontja alapján az alábbiak szerint állapítja meg ügyrendjét.

1. A Szakmai Bizottság összetétele

I.1. A SZB

* választott állandó ügyvéd tagokból,
* egy-egy, az országos tagozatok által delegált tagból,
* a bizottság elnöke által szakmai jártasságra tekintettel meghívott tagokból

áll. Állandó tagnak minősülnek a Magyar Ügyvédi Kamara és a területi ügyvédi kamarák küldöttgyűlés által kijelölt tisztségviselői, az országos tagozatok által delegált tagok, valamint a közvetlenül a küldöttgyűlés által megválasztott tagok. (MÜK Alapszabály VII.25.1.)

I.2. A SZB – elnöke útján – a MÜK Elnökségének hozzájárulásával a bizottság állandó tagjává kérheti fel a kamara olyan tagját, aki kiemelkedő szakmai ismeretével segíti a bizottság magas szintű szakmai működését. (MÜK Alapszabály VII.9.)

I.3. A bizottság tagjai közül maga választja meg elnökét. (MÜK Alapszabály VII.8.)

1. A Szakmai Bizottság működésének rendje

II.1. A SZB munkabizottságok útján jár el. A munkabizottságokat egy-egy tervezet megtárgyalásához mindig esetenként állítja össze a SZB elnöke, az összetételnél figyelembe véve a munkabizottságok tagjainak szakterületi jártasságát.

II.2. A SZB elnöke, mielőtt a munkabizottság által javasolt tervezetet az Elnökség elé terjeszti, észrevételezésre a SZB teljes tagságának megküldi észrevételezésre. A SZB elnöke dönti el, hogy az észrevételezésben foglaltakra tekintettel megküldi-e az átdolgozott tervezetet újra a munkabizottság tagjainak, vagy saját hatáskörben veszi figyelembe, vagy mellőzi a tagok észrevételeiben foglaltakat, mielőtt a MÜK Elnöksége elé terjeszti.

II.3. Jelentős véleményeltérés esetén alternatív megoldást tartalmazó tervezet is előterjeszthető. Az előterjesztés a munkabizottság kisebbségi álláspontját kizárólagosan nem tartalmazhatja. Amennyiben a MÜK vagy a BÜK elnökének, fegyelmi főmegbízottjának a tervezetben foglaltaktól jelentős mértékben eltérő az álláspontja, akkor erre – ennek rövid bemutatásával – az előterjesztésben utalni kell.

II.4. A SZB előkészítő munkája a SZB elnöke döntésétől függően kizárólag írásban is történhet.

II.5. A SZB-ot a MÜK Elnöksége előtt és általában is a SZB elnöke képviseli, azzal, hogy a SZB tagja akkor ismerteti a SZB által elfogadott állásponttal ellentétes véleményét a MÜK Elnöksége előtt, ha a SZB elnöke vagy a MÜK Elnöksége erre felkéri. Ez a korlátozás nem vonatkozik a SZB azon tagjára, aki a MÜK Elnökségének is a tagja. A SZB elnökét az általa esetenként meghatározott körben a SZB általa kijelölt tagja helyettesítheti.

II.6. A SZB előterjesztései az Elnökség többségi szavazatával a MÜK Elnöksége Szakmai Álláspontjaként kerülnek sorszámozottan a MÜK Elnöksége által erre kijelölt elnökségi tagja részéről nyilvántartásba vételre és közzétételre a MÜK honlapján.

II.7. A Szakmai Álláspontban foglaltak követése az ügyvédek számára nem kötelező, de a Szakmai Állásponttól történő eltérés indokait vita esetén az érintett ügyvédnek meg kell tudnia indokolni.

II.8. A SZB által vizsgálandó kérdésekre a SZB felé bármely ügyvéd javaslatot tehet, de a vizsgálandó kérdések sorrendjéről, illetve a testületi vizsgálat szükségességéről a SZB elnöke a MÜK elnökével egyetértésben határoz.

II.9. Testületi vizsgálat szükségessége hiányában a SZB elnöke ad választ közvetlenül a megkeresőnek. A MÜK Elnöksége által a SZB elé utalt kérdések a SZB előtt soronkívüliséget élveznek.

II.10. Valamely Szakmai Álláspont elfogadása nem zárja ki ugyanazon kérdés későbbi újabb megtárgyalását, esetleg a korábbitól eltérő új Szakmai Álláspont elfogadását, de elsősorban csak akkor, ha olyan újabb szempontok, körülmények merülnek fel, melyek a korábbi Szakmai Álláspont kialakításakor bármely okból nem lettek figyelembe véve.

II.11. A SZB tagja az ügyvédi tevékenység gyakorlására jogosulttól általában elvárható gondossággal köteles eljárni, az ebben a minőségben tudomására jutott tények és adatok tekintetében titoktartási kötelezettség terheli.

II.12. A SZB – elnöke útján – a küldöttgyűlésnek beszámol, az Elnökséget tájékoztatja a működéséről.

II.13. A SZB működéséhez a MÜK költségvetést biztosít.

Záró rendelkezés

A SZB az ügyrendjét levélbeli szavazás útján fogadta el, és az ügyrend eltérő szabályozás elfogadásáig hatályos. Az ügyrend a SZB állandó tagjainak egyszerű többségű döntésével módosítható.

Budapest, 2019. március 27.

Dr. Kovács Kázmér

Magyar Ügyvédi Kamara Szakmai Bizottság

elnök